খানিক বিশ্রাম নিয়ে এ বার তিনটি টোটো ঠিক করা হল। প্রাচীন জোড়া শিবমন্দির টলটলে পুকুরের গায়ে, সংরক্ষণ করেছে পুরসভা। পথে প্রাক্তন সেনাপ্রধান জেনারেল শঙ্কর রায়চৌধুরীর বাড়ি দুর্গাদালান, ঘোরানো কল, ‘বিসর্জন’ সিনেমার শ্যুটিং-এর টালির বাড়িটি ও ‘বিশ্রাম কক্ষ’। টাকির নানা অতিথিনিবাস এখন শ্যুটিং-এর জন্য বিখ্যাত হয়ে উঠছে। বাহন গিয়ে দাঁড়াল জিরো পয়েন্টে। এখানে ভারতের নাগরিকের প্রমাণপত্র জমা দিতে হল। বিএসএফ দলের সংখ্যা গুণে খাতায় সই করাল। সেখান থেকে মিনি সুন্দরবনের পথে হাঁটা। জালালপুর এক নম্বর ওয়ার্ডের অধীনে আশি একর জুড়ে হেতাল, গরান, ক্যাওড়া প্রভৃতি ম্যানগ্রোভের ঘন জঙ্গল নিয়ে গড়ে উঠেছে মিনি সুন্দরবন। শেষ প্রান্তে বয়ে চলেছে ইছামতী, সূর্য তখন হেলে গিয়েছে অনেকখানি। কুয়াশার ঘোর নেমে আসছে চার পাশে।